केरल में कोरोना वायरस के 5051 नए केस, 25 और मरीजों की मौत
केरल में ब्रिटेन से लौटे चार और यात्री कोरोना वायरस से संक्रमित पाए गए। वहीं, राज्य में बृहस्पतिवार को कोविड-19 के 5,051 नए मामले सामने आए और बीमारी से 25 और मरीजों की मौत हो गई।
तिरुवनंतपुरम: केरल में ब्रिटेन से लौटे चार और यात्री कोरोना वायरस से संक्रमित पाए गए। वहीं, राज्य में बृहस्पतिवार को कोविड-19 के 5,051 नए मामले सामने आए और बीमारी से 25 और मरीजों की मौत हो गई। इन नए मामलों के साथ राज्य में संक्रमण के कुल मामले बढ़कर 7,95,933 हो गए और मरने वालों की संख्या बढ़कर 3,234 हो गई। इसके साथ ही राज्य में अब तक ब्रिटेन से आए कुल 47 लोगों में संक्रमण की पुष्टि हो चुकी है। राज्य की स्वास्थ्य मंत्री के के शैलजा ने कहा कि 5,683 लोग आज संक्रमण से उबर गए, जिससे राज्य में ठीक हो चुके लोगों की कुल संख्या बढ़कर 7,28,060 हो गई। राज्य में फिलहाल 64,445 मरीज उपचाराधीन हैं। राज्य में पिछले 24 घंटों में 60,613 नमूनों की जांच की गई। शैलजा ने कहा, ‘‘ब्रिटेन से राज्य आने वाले चार और व्यक्तियों को कोविड-19 से संक्रमित पाया गया है और वर्तमान में, उस देश से आए 47 लोग संक्रमित पाए गए हैं। उनके नमूने एनआईवी को भेजे गए हैं।’’वहीं, पूरे देश की बात करें तो भारत में एक दिन में कोविड-19 के 20,346 नए मामले सामने आने के बाद देश में संक्रमण के मामले बढ़कर 1,03,95,278 हो गए। वहीं, एक करोड़ से अधिक लोग संक्रमण मुक्त भी हो चुके हैं। केन्द्रीय स्वास्थ्य मंत्रालय की ओर से सुबह आठ बजे जारी किए गए आंकड़ों के अनुसार, पिछले 24 घंटे में 222 और लोगों की मौत के बाद मृतक संख्या बढ़कर 1,50,336 हो गई।आंकड़ों के अनुसार, पिछले 24 घंटे में 222 लोगों की मौत हुई, उनमें से महाराष्ट्र के 66, केरल के 25, पश्चिम बंगाल के 22 और दिल्ली के 16 लोग थे। मंत्रालय के आंकड़ों के अनुसार देश में वायरस से अभी तक 1,50,336 लोगों की मौत हुई है, जिनमें से महाराष्ट्र के 49,825, तमिलनाडु के 12,188, कर्नाटक के 12,124, दिल्ली के 10,625, पश्चिम बंगाल के 9,863, उत्तर प्रदेश के 8,441, आंध्र प्रदेश के 7,125 और पंजाब के 5,412 लोग थे।आंकड़ों के अनुसार कुल 1,00,16,859 लोगों के संक्रमण मुक्त होने के साथ ही देश में मरीजों के ठीक होने की दर बढ़कर 96.36 प्रतिशत हो गई। वहीं कोविड-19 से मृत्यु दर 1.45 प्रतिशत है। देश में लगातार 17 दिनों से कोविड-19 के मामले तीन लाख से कम है। अभी 2,28,083 लोगों का कोरोना वायरस संक्रमण का इलाज चल रहा है, जो कुल मामलों का 2.19 प्रतिशत है। भारतीय आयुर्विज्ञान परिषद (आईसीएमआर) के अनुसार, देश में छह जनवरी तक कुल 17,84,00,995 नमूनों की कोविड-19 संबंधी जांच की गई, जिनमें से 9,37,590 नमूनों की जांच बुधवार को की गई।भारत में सात अगस्त को संक्रमितों की संख्या 20 लाख, 23 अगस्त को 30 लाख और पांच सितम्बर को 40 लाख के पार चली गई थी। वहीं, संक्रमण के कुल मामले 16 सितम्बर को 50 लाख, 28 सितम्बर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवम्बर को 90 लाख और 19 दिसम्बर को एक करोड़ के पार चले गए थे। (इनपुट- भाषा)